L'Ajuntament de Bétera aposta pel turisme inclusiu en el Dia Internacional del Turisme
24 de setembre de 2021

L'Ajuntament de Bétera commemorarà el Dia Internacional del Turisme, dilluns que ve 27 de setembre, amb una jornada vespertina dedicada al turisme inclusiu, una jornada que segueix la línia de treball a nivell internacional i que enguany té com a eslògan “Turisme per a un creixement Inclusiu”.

I és que Bétera ha sigut pionera en turisme inclusiu, adaptat i accessible a la Comunitat Valenciana després de la incorporació a les visites als jaciments arqueològics de l’ Alqueria Bofilla i l’ Horta Vella d'una cadira eruga que ha permés als veïns i veïnes amb mobilitat reduïda i diversitat funcional gaudir al costat de la resta del grup d'aquestes visites gratuïtes que l'Ajuntament organitza l'últim diumenge de cada mes d'Octubre a Juny. A més, les característiques de la cadira, que la fan tot terreny, han permés que des de l'àrea de Drets Socials també s'hagen impulsat visites a la Serra Calderona amb ella.

“Continuem treballant per a donar a conéixer Bétera, fomentant un turisme de qualitat que posa en valor el nostre patrimoni, situant-nos en el mapa del arqueoturisme. Però també volem potenciar els recursos naturals de la zona i com no, la nostra gastronomia elaborada amb productes de la terra, típics de Bétera”, ha assenyalat l'Alcaldessa de Bétera, Elia Verdevío.

La jornada, que serà gratuïta i oberta al públic fins a completar l'aforament, tindrà lloc dilluns que ve 27 a les 18:30h a la Casa de la Cultura i comptarà amb tres ponències. Aquest acte començarà amb la ponència “Turisme per a tots” en la qual Hamu Mrouve, precursor de la cadira eruga, parlarà del turisme adaptat i inclusiu que s'ha dut a terme en el municipi aquest últim any. La segona ponència serà a càrrec de Karín Varvaró de la Cooperativa Agrícola de Bétera (COABE) qui se centrarà en l'agroturisme i el turisme de producte amb la conferència “La volta a la terra”. I per a finalitzar, Mª José Portalés de Turisme Emprén CV parlarà sobre “Emprenedors turístics”.

Premis del concurs “El meu racó favorit de Bétera”

Al seu torn, en finalitzar les ponències s'entregaran els premis del certamen “El meu racó favorit de Betera” que ha organitzat enguany l'àrea de Turisme i amb el qual s'ha volgut implicar els veïns i veïnes del municipi a fotografiar el lloc que més els agrade de Bétera i a compartir-lo a través de la xarxa social Instagram.

Un concurs que està tenint una gran participació però en el qual tan sols les dues millors fotos rebran el primer i segon premi, valorats en 200€ i 100€, respectivament.

Fira dels Comarques

A més durant aquest cap de setmana Bétera participarà amb un estand en la Fira de Les Comarques organitzada per València Turisme - Diputació de València on continuarà promocionant els seus costums i tradicions, el seu patrimoni històric, la seua cultura, la seua gastronomia i com no podia ser d'una altra manera, les seues festes.

Des del divendres i fins al diumenge en la Plaça de l'Ajuntament de València, i tal com afirma el regidor de Turisme, Joaquín Gómez, “es podrà gaudir del nostre municipi en totes les seues facetes artístiques, històriques, culturals i d'oci”. A més, el diumenge a les 12:00h els assistents podran gaudir d'una demostració de “ball i cant valencià” de l'Associació local “Pensat i Fet”.